Վիլլա Ելենա

«Վիլլա Ելենա» հյուրանոց (), 20-րդ դարի սկզբի հինգհարկանի հյուրանոց Ղրիմի Յալթա քաղաքի կենտրոնում, որը կառուցվել է մոդեռն ոճով։

Հասցեն` Ղրիմ, Յալթա, Կրասնովի փողոց, 2։

Պատմություն 
1877 թվականից մինչև 1907 թվականը ներկայիս «Վիլլա Ելենայի» տեղում «Դարսանա» ամառանոցն էր, որը 1907 թվականին գնում է սարատովցի վաճառական Իվան Վասիլևիչ Տիխոմիրովը։ Որոշ ժամանակ անց Տիխոմիրովը որոշում է ամբողջությամբ վերակառուցել շենքը։ Նախագիծը նա պատվիրում է յալթացի հայտնի ճարտարապետ Լև Նիկոլաևիչ Շապովալովին (1873-1957)։

Վիլլայի շինարարությունն ավարտվել է 1912 թվականի աշնանը։ Այդ պահին «Վիլլան» Յալթայի ամենաբարձր շենքն էր, ուներ սեփական այգի և վերելակ (դա Յալթայի առաջին վերելակն էր)։ 1912-1918 թվականներին «Վիլլա Ելենան» հյուրընկալել է նշանավոր մարդկանց` որպես 1-ին կարգի հյուրանոց, որը ղեկավարում էր վաճառական Տիխոմիրովի կինը` Ելիզավետա Իվանովնան։

1912 թվականի սեպտեմբերի 16-ին «Ռուսսկայա Ռիվիերա» թերթը (թիվ 208) հայտարարություն է տարածել Առափնյա փողոցում «Վիլլա Ելենա» հարմարավետ և կահավորված հյուրանոցի բացման մասին։

Խորհրդային իշխանության հաստատումից հետո, 1920 թվականի աշնանը, «Վիլլա Ելենան» ազգայնացվեց։

Խորհրդային ​​իշխանության օրոք շենքն օգտագործվել է որպես առողջարան, իսկ ավելի ուշ` որպես առողջարանային պոլիկլինիկա։ 2000 թվականին սկսվել է շենքի հիմնանորոգումը։ Տարածքն ընդլայնվել է, խախտվել է ճարտարապետական ​​ոճը։ 2007 թվականին «Վիլլա Ելենան» վերաբացվել է որպես Villa Elena Hotel & Residences։

Ծանոթագրություններ 

Յալթայի շենքեր և կառույցներ
20-րդ դարի հիմնադրումներ Ռուսաստանում